**OBRAZLOŽENJE IZMJENA I DOPUNA FINANCIJSKOG PLANA**

**HRVATSKOG ZAVODA ZA ZDRAVSTVENO OSIGURANJE ZA 2023.GODINU**

Financijskim planom HZZO-a za 2023. godinu objavljenim u Narodnim novinama broj 63/23 od 12. lipnja 2023. godine, ukupni prihodi planirani su u iznosu od 5.066.849.159 EUR, ukupni rashodi u iznosu od 4.959.294.985 EUR te planirani višak prihoda od 107.554.174 EUR za otplatu preostalog dijela beskamatnog zajma dobivenog u 2020. godini od Ministarstva financija u cilju prevladavanja neredovitog priliva prihoda od doprinosa izazvanog poremećajima u gospodarstvu zbog pandemije bolesti COVID-19.

Temeljem ostvarenja prihoda i izvršenja rashoda u razdoblju siječanj-kolovoz 2023. godine te procjene mogućeg ostvarenja prihoda, odnosno izvršenja rashoda do kraja godine, napravljena je nova procjena financijskog plana HZZO-a za 2023. godinu. Naime, prihodi od doprinosa se ostvaruju sporije od planom predviđenog, ali zbog uobičajeno boljeg ostvarenja u drugom dijelu godine, očekujemo da će dosegnuti planirani iznos. Nakon preuzetih obveza temeljem Odluke Vlade Republike Hrvatske o isplati privremenog dodatka na plaće radnicima u zdravstvenom sustavu s početkom isplate od srpnja mjeseca (prosječno mjesečno 8,6 mil. EUR), Odluke Vlade Republike Hrvatske o isplati namjenske pomoći bolničkim zdravstvenim ustanovama provedenoj u lipnju mjesecu (59,4 mil. EUR) i Prijedlogu odluke Vlade Republike Hrvatske o isplati namjenske pomoći bolničkim ustanovama u iznosu od 107 mil. EUR, potrebno je napraviti Izmjene i dopune financijskog plana HZZO-a za 2023. godinu preraspodjelom sredstava između aktivnosti postojećeg financijskog plana te pokriti povećane troškove zdravstvene zaštite u okviru očekivanog povećanja prihoda, a sve u cilju pravovremenog podmirivanja obveza prema ugovornim subjektima kao i isplate novčanih naknada zbog privremene nesposobnosti za rad.

**PRIHODI**

U okviru prihoda poslovanja, na grupi konta 65 Prihodi od upravnih i administrativnih pristojbi, pristojbi po posebnim propisima i naknada, zbog boljeg ostvarenja prihoda od rabata i naknada za stavljanje lijekova na Listu lijekova na recepte i Popis posebno skupih lijekova (povećanje 33,6 mil. EUR) te prihoda od premija osiguranja od auto odgovornosti (2,5 mil. EUR) ukupno su povećana sredstva za 36.100.000 EUR i sada iznose 405.202.000 EUR. S obzirom na to da su u okviru skupine konta 68 Kazne, upravne mjere i ostali prihodi, ostvareni prihodi koji nisu planirani u tekućem planu, povećan je iznos za 20.000 EUR i sada iznosi 62.000 EUR. U okviru prihoda od financijske imovine nisu bili planirani prihodi od kamata na novčana sredstva na računu banaka, koje se obračunavaju nakon ulaska Republike Hrvatske u eurozonu, gdje je temeljem prosječnog ostvarenja u razdoblju siječanj-kolovoz predviđen prihod od 6.500.000 EUR. Povećanje sredstava na prethodno spomenutim pozicijama, čini sveukupno povećanje prihoda u iznosu od 42.816.110 EUR što će se rasporediti na aktivnosti financijskog plana koje pokrivaju zdravstvenu zaštitu i novčane naknade, a preraspodjelom stavaka unutar aktivnosti koje pokrivaju rashode stručne službe, uskladiti planirane iznose s ostvarenjem.

Prijedlogom Izmjena i dopuna financijskog plana HZZO-a za 2023. godinu, ukupni prihodi iznose 5.109.665.269 EUR, što predstavlja povećanje od 0,85 % u odnosu na postojeći plan.

**RASHODI**

Ukupan iznos procijenjenog povećanja prihoda raspoređen je u okviru rashodne strane na pojedine aktivnosti zdravstvene zaštite i novčanih naknada zbog procjene povećanja troškova do kraja godine, a ostale pozicije povećane su, odnosno smanjene, preraspodjelom stavaka unutar i između pojedinih aktivnosti. Najznačajnije povećanje u okviru troškova zdravstvene zaštite u odnosu na tekući plan evidentirano je na aktivnosti A600003 Bolnička zdravstvena zaštita koja je povećana za 158.524.174 EUR i sada iznosi 2.027.465.174 EUR ili 8,48 % više zbog povećanja rashoda za isplatu privremenog dodatka na plaću od srpnja mjeseca tekuće godine i ostalih dodatnih rashoda vezanih uz bolničku zdravstvenu zaštitu. Isto tako, zbog Odluka Vlade Republike Hrvatske o isplati namjenske pomoći bolnicama u lipnju (59,4 mil. EUR) i rujnu (107,1 mil. EUR) izvršena je preraspodjela dijela sredstava s grupe konta 37 na 36 unutar aktivnosti. A600005 Posebno skupi lijekovi povećani su 16.500.000 EUR temeljem procjene izvršenja do kraja godine, a zahvaljujući ostvarenom povećanju prihoda od rabata i naknada za stavljanje lijekova na Listu lijekova na recepte i Popis posebno skupih lijekova te sada iznose 385.000.000 EUR. Aktivnost A600004 Specijalističko-konzilijarna zdravstvena zaštita povećana je za 2.000.000 EUR zbog očekivanih većih rashoda za isplatu privremenog dodatka na plaću. Aktivnost A600006 Ostala zdravstvena zaštita smanjuje se za 45.000.000 EUR sukladno informaciji HZJZ-a da se do kraja tekuće godine rashodi predviđeni za COVID-19 cjepivo neće izvršiti u planiranom iznosu. Aktivnost A600007 Liječenje inozemnih osiguranika u Republici Hrvatskoj zbog znatno većeg izvršenja od plana, povećana je za 5.000.000 EUR. Zbog povećanja rashoda za putne troškove vezane uz korištenje zdravstvene zaštite sukladno pravu temeljem Zakona o obveznom zdravstvenom osiguranju, na aktivnosti A600012 Ostale isplate osiguranicima povećana su sredstva za 1.000.000 EUR i sada iznose 25.663.000 EUR.

Ukupni rashodi stručne službe obveznog zdravstvenog osiguranja smanjeni su za 5.353.800 EUR (A600008 povećanje za 1.048.200 EUR i K600000 smanjenje za 6.402.000 EUR).

Zbog povećanja troškova zdravstvene zaštite dobrovoljnog zdravstvenog osiguranja iznad planom predviđenih, povećana su sredstva za 5.344.600 EUR, a za administraciju i upravljanje dobrovoljnim zdravstvenim osiguranjem 215.000 EUR.

Zbog konačne odluke da se neće realizirati EU projekt HR-DRG i smanjenja rashoda na EU projektima e-HZZO (smanjenje za 429.790 EUR) i e- Lijekovi (smanjenje 527.900 EUR), na EU projektima ukupno smanjenje iznosi 2.874.690 EUR, od čega se većina odnosi na smanjenje rashoda za nefinancijsku imovinu (2.830.000 EUR).

Slijedom prethodno iznesenog, rashodi poslovanja povećani su u ukupnom iznosu za 144.587.284 EUR što u odnosu na tekući plan predstavlja povećanje od 2,93 % i sada iznose 5.079.048.269 EUR. Rashodi za nefinancijsku imovinu smanjeni su za 9.247.000 EUR i sada iznose 15.587.000 EUR što je smanjenje za 37,24 %.

Prijedlogom Izmjena i dopuna financijskog plana HZZO-a za 2023. godinu, ukupni rashodi iznose 5.094.635.269 EUR, što predstavlja povećanje od 2,73 % u odnosu na postojeći plan.

**UKUPNI VIŠAK/MANJAK**

Prijedlogom izmjena i dopuna financijskog plana HZZO-a za 2023. godinu gdje ukupni prihodi iznose 5.109.665.269 EUR, a ukupni rashodi 5.094.635.269 EUR, iskazan je višak prihoda u iznosu od 15.030.000 EUR za otplatu beskamatnog zajma u 2023. godini.

**RAČUN FINANCIRANJA**

Plan otplate beskamatnog zajma koji je HZZO dobio od Ministarstva financija u 2020. godini ne izvršava se planiranom dinamikom. Naime, zbog povećanih rashoda za zdravstvenu zaštitu, posebice bolničku zdravstvenu zaštitu, procjena je da se neće izvršiti planirana konačna otplata zajma do kraja godine. S obzirom na porast troškova i sve veću izloženost fiskalnim rizicima zdravstvenog sustava, nadležno ministarstvo najavilo je da će se u Zakonu o izmjenama i dopunama Zakona o izvršenju državnog proračuna za 2023. godinu predvidjeti mogućnost prolongacije otplate obveza za povrat beskamatnog zajma HZZO-a na slijedeće fiskalno razdoblje (2024.-2026.). Stoga je u ovoj izmjeni i dopuni plana smanjen iznos otplate glavnice za 92.524.174 EUR (koji će biti evidentiran kao obveza u narednom planskom razdoblju) te u financijskom planu za 2023. godinu ostaje iznos od 15.030.000 EUR.